思归赋
王资深 (Song)
禄有可慕，禄有可去。何则？移孝为忠，曾无内顾，则禄可慕而可据；上有慈颜，以喜以惧，故禄可去而不可寓。噫！吾父八十，母发亦素，尚尔为吏，夐焉遐路。嗷嗷晨乌，其子反哺，我岂不如，菀其谁愬？惟秋之气至，憀慄而感人，日兴愁思，侧睇江滨。忆为童子，当此凛辰，百果始就，迭进其珍。时则有紫菱长腰，红芡员实，牛心绿叶之柹，独苞黄肤之栗。青芋连区，乌椑五出，鸭脚受采乎微核，木瓜镂丹而成质。青乳之梨，赪壶之橘，蜂蛹淹鹾，榠楂渍蜜。膳羞则有鵁鶄野雁，泽凫鸣鹑，清江之膏蟹，寒水之鲜鳞。冒以紫姜，杂以茭首，觞浮萸菊，俎荐菁韭。坐溪山之松篁，扫门前之桐柳。仆侍不哗，图书在右，或静默以终日，或欢言以对友。信吾亲之所乐，安闾里其滋久。切切予怀，欲辞印绶。固非效渊明之褊心，耻折腰于五斗，盖自成人以及今，未尝一日侍旁而称寿。岂得不决去于此时，将贻悔于厥后？